钦定古今图书集成/明伦汇编/氏族典/第227卷 > 杨秀
## 钦定古今图书集成/明伦汇编/氏族典/第227卷 > 杨秀

按《隋书庶人秀传》：“秀，高祖第四子也。开皇元年，立为
越王。未几，徙封于蜀，拜柱国、益州刺史，总管二十四
州诸军事。二年，进位上柱国、西南道行台尚书令，岁
馀而罢。十二年，又为内史令、右领军大将军，寻复出
镇于蜀。秀有胆气，多武艺，甚为朝臣所惮。及太子勇
以谗毁废晋王广为皇太子，秀意甚不平。皇太子恐”
秀终为后变，阴令杨素求其罪而谮之。仁寿二年，征
还京师，付执法者治之。太子阴作偶人书，上及“汉王”
字姓，缚手钉心，令人埋之华山下，令杨素发之。又作
《檄文》，指期问罪，置《秀集》中。因以闻。于是废为庶人，幽
内侍省，不得与妻子相见，后复听与其子同处。炀帝
即位，禁锢如初。宇文化及之弑逆也，欲立秀为帝，群
议不许，于是害之，并其诸子。